Var handviss um að árás væri yfirvofandi
Starfsmaður almannavarna á Hawaii, sem gerði þau mistök að senda út viðvörun til eyjaskeggja um að eldflaugaárás væri yfirvofandi, segist hafa verið þess handviss að um raunverulega árás væri að ræða. Hann segist eyðilagður vegna málsins en mörgum var verulega brugðið er tilkynningin barst í síma þeirra og flúðu í neðanjarðarbyrgi.
Í frétt CBS  er haft eftir starfsmanninum að fyrirkomulagið sé þannig að á vaktaskiptum 13. janúar hafi komið tilkynning um að árás væri yfirvofandi sem hann sendi svo áfram í sérstakt viðvörunarkerfi almennings. Hann segist hafa litið svo á að ekki væri um æfingu að ræða þó að samstarfsmenn hans segi ítrekað hafa komið fram í skilaboðunum að þetta væri æfing.
Maðurinn er á fimmtugsaldri og í viðtölum við fjölmiðla hefur hann ekki gefið upp nafn sitt af ótta við að verða fyrir aðkasti.
Í rannsóknarskýrslu vegna málsins kemur fram að um æfingu hafi verið að ræða. Hún hafi farið þannig fram að upptaka af viðvörunarorðum hafi verið spiluð í hátalarakerfi stjórnstöðvarinnar. "Æfing, æfing, æfing" hafi heyrst hátt og skýrt. En svo hafi heyrst: "Þetta er ekki æfing" áður en að aftur var sagt: "Æfing, æfing, æfing."
Starfsmaðurinn segist hins vegar aðeins hafa heyrt: "Þetta er ekki æfing". Hann segist hafa verið 100% viss um að raunveruleg hætta væri á ferðum. Hann segist hafa orðið fyrir áfalli þegar hann gerði sér svo grein fyrir að um æfingu hefði verið að ræða og mistök hans urðu ljós. Hann var í kjölfarið rekinn frá störfum og segir líf sitt hafa verið eitt samfellt helvíti síðan.
Starfsmaður almannavarna á Hawaii, sem gerði þau mistök að senda út viðvörun til eyjaskeggja um að eldflaugaárás væri yfirvofandi, segist hafa verið þess handviss að um raunverulega árás væri að ræða.
Hann segist eyðilagður vegna málsins en mörgum var verulega brugðið er tilkynningin barst í síma þeirra og flúðu í neðanjarðarbyrgi.
Hann segist hafa litið svo á að ekki væri um æfingu að ræða þó að samstarfsmenn hans segi ítrekað hafa komið fram í skilaboðunum að þetta væri æfing.
Hann var í kjölfarið rekinn frá störfum.